郡圃無海棠買數根殖之
作者：王十朋
朝代：宋

paragraphs: 少陵詩史有遺闕，海棠名花輒湮沒。
孤芳千載逢蘇仙，竹籬一笑嫣然發。
我從蜀錦亭邊來，遥入蒼蒼烟雨窟。
綺霞曉抹神女肌，香醪春醉明妃骨。
鮮鮮絲蘂垂更嫋，點點燕脂勻未歇。
半含欲吐不勝情，沐露梳風睡明月。
爲開酒尊苦多病，欲挿一枝羞白髮。
照眼千株未觀蜀，回首十年深憶越。
何人好事呼名友，姚魏不容矜閥閲。
凝香有地胡不植，負郭無園何處謁。
不煩飛鵠銜子來，自買芳根带花掘。
明年高堂來燕子，想見繁紅映林樾。
栽花老守在何許，雁蕩山中采薇蕨。
憑誰爲問花消息，有夢遥驚山突兀。
自慙不是召伯棠，那得詩人歌勿伐。